**Териториално статистическо бюро - Югоизток**

Отдел „Статистически изследвания - Сливен“

**НАЕТИ ЛИЦА И СРЕДНА БРУТНА РАБОТНА ЗАПЛАТА В ОБЛАСТ СЛИВЕН ПРЕЗ ВТОРОТО ТРИМЕСЕЧИЕ НА 2025 ГОДИНА**

По предварителни данни на Националния статистически институт **броят на наетите лица** по трудово и служебно правоотношение в област Сливен към края на юни 2025 г. намалява с 0.2 хил., или с 0.6%, спрямо края на март 2025 г., като достига 37.3 хиляди (виж фиг. 1).

**Фиг. 1. Наети лица по трудово и служебно правоотношение в област Сливен към края на март 2025 и юни 2025 г. по икономически дейности**

Спрямо края на първото тримесечие на 2025 г. наетите лица в обществения сектор остават почти без промяна (12.2 хил.), а в частния сектор намаляват с 0.9% (достигат до 25.1 хил.).

Спрямо края на март 2025 г. най-голямо намаление на наетите лица по трудово и служебно правоотношение в абсолютна стойност е регистрирано в икономическите дейности „Преработваща промишленост“, „Хотелиерство и ресторантьорство“ и „Държавно управление“. Най-голямо увеличение на наетите лица се наблюдава в икономическите дейности: „Хуманно здравеопазване и социална работа“, „Търговия; ремонт на автомобили и мотоциклети“ и "Производство и разпределение на електрическа и топлинна енергия и на газообразни горива”.

В края на юни 2025 г. броят на наетите лица по трудово и служебно правоотношение в област Сливен намалява с 0.3% в сравнение със същия период на предходната година. В обществения сектор наетите се увеличават с 2.9%, а в частния сектор намаляват с 1.7%.

В структурата на наетите лица по икономически дейности най-голям е относителният дял на наетите по трудово и служебно правоотношение в дейностите „Преработваща промишленост“ - 25.7%, „Търговия; ремонт на автомобили и мотоциклети“ - 15.4% и „Хуманно здравеопазване и социална работа“ - 13.3%.

В област Сливен **средната брутна месечна работна заплата** през второто тримесечие на 2025 г. е 1 919 лв., при 2 572 лв. средна за страната.

**Фиг. 2. Средна брутна месечна работна заплата по тримесечия**

**в област Сливен**

В сравнение с останалите области на страната, по показателя средна брутна месечна работна заплата през второто тримесечие на 2025 г., област Сливен се нарежда на 20-то място. Най-висока средна работна заплата получават наетите в област София (столица) - 3 489 лв., а най-ниска - в областите Смолян - 1 801 лв. и Кюстендил - 1 779 лева.

През второто тримесечие на 2025 г. средната месечна работна заплата за област Сливен се увеличава спрямо първото тримесечие на 2025 г. с 9.3%, като в обществения сектор средната месечна заплата бележи ръст от 16.9% и достига 2 404 лв., а в частния е нараснала с 4.7%, достигайки 1 687 лева.

През второто тримесечие на 2025 г. средната месечна работна заплата за област Сливен нараства с 14.7% в сравнение с второто тримесечие на 2024 година (виж фиг. 2).

Най-висока средна брутна месечна заплата получават наетите в секторите „Финансови и застрахователни дейности“, „Образование“ и „Държавно управление“.

**Методологични бележки**

Данните са получени от тримесечното Наблюдение на наетите лица, отработеното време, средствата за работна заплата и други разходи за труд, което има за цел да изследва текущото състояние и динамика на основни аспекти на пазара на труда.

Наблюдението е репрезентативно, като се използва стратифицирана случайна извадка от предприятия. Генералната съвкупност се стратифицира по следните критерии: териториален признак - 28 административни области, икономическа дейност по КИД-2008 и размер на предприятието, според броя на наетите лица.

Повече информация и данни за наетите лица, отработеното време, средствата за работна заплата и други разходи за труд са достъпни в Информационна система „Инфостат“ (<https://infostat.nsi.bg/infostat/pages/module.jsf?x_2=93>) и на сайта на НСИ, раздел „Пазар на труда“ (<http://www.nsi.bg/node/3920/>).